Valur er með afgerandi forystu í efstu deild kvenna í fótbolta eftir sigur gegn Breiðabliki í toppslag í gærkvöld.
Aðeins fjórum stigum munaði á liðunum fyrir leikinn í gær og hann því gríðarlega mikilvægur fyrir bæði lið í titil baráttunni. Fyrsta mark leiksins kom á 12. mínútu þegar Málfríður Anna Eiríksdóttir skallaði boltann í mark Breiðabliks og Valskonur því komnar 1-0 yfir. Bæði lið fengu ágæt tækifæri á að bæta við mörkum en þau urðu ekki fleiri. Sigur Vals þýðir að liðið er nú með sjö stiga forystu á Breiðablik á toppi deildarinnar þegar hvort lið á aðeins fjóra leiki eftir.
Bæði lið eiga svo spennandi verkefni fyrir höndum í næstu viku þegar keppni í Meistaradeild Evrópu hefst. Þar mætir Valur þýska stórliðinu Hoffenheim á meðan að Breiðablik keppir gegn KÍ frá Færeyjum í fyrstu umferð keppninnar.
Íslenska karlalandsliðið í körfubolta vann góðan sigur á Danmörku í seinni umferð forkeppni HM2023 í gærkvöld. Þetta var annar leikur íslenska liðsins í riðlinum en á fimmtudag tapaði Ísland gegn Svartfjallalandi í fyrsta leik. Sigurinn á Dönum í gær var því afar mikilvægur þar sem tvö lið fara áfram úr þessum þriggja landa riðli í sjálfa undankeppnina sem hefst í nóvember.
Ísland á nú tvö leiki eftir í riðlinum og fara þeir báðir fram í næstu viku og verða þeir báðir í beinni útsendingu á RÚV 2
Enska knattspyrnuliðið Brentford varð í gær fimmtugasta félagsliðið til að spila í ensku úrvalsdeildinni þegar liðið tók á móti Arsenal í þessum fyrsta leik deildarinnar. Lítið var um byrjendaörðugleika hjá nýliðum Brentford í gær og Sergi Canos skoraði fyrsta úrvalsdeildarmark liðsins á 22. mínútu. Á 76. mínútu skoraði Daninn Christian Nörgaard og tryggði nýliðum Brentford 2-0 sigur. Markvörðurinn Patrik Sigurður Gunnarsson var á meðal varamanna Brentford í gær en annar íslenskur markvörður, Rúnar Alex Rúnarsson, var utan hóps hjá Arsenal vegna veikinda.